LATVIJAS REPUBLIKAS MINISTRU KABINETS

2014. gada\_\_\_\_\_\_\_\_\_\_ Noteikumi Nr.\_\_\_

Rīgā (prot.Nr.\_\_ \_\_.§)

**Gāzes balonu aprites, uzraudzības un kontroles kārtība**

Izdoti saskaņā ar Preču un pakalpojumu

 drošuma likuma 8.1pantu

**1.Vispārīgie jautājumi**

1. Noteikumi nosaka atkārtoti uzpildāmu gāzes balonu aprites, uzraudzības un kontroles kārtību un nepieciešamos pasākumus, lai novērstu risku cilvēka dzīvībai, veselībai, videi vai īpašumam.

2. Noteikumos lietoti šādi termini:

2.1. **gāzes balons** – transportējamā spiedieniekārta ar ūdens ietilpību ne vairāk kā 150 litri;

2.2. **gāzes balonu aprite** – visas darbības ar gāzes balonu no tā uzpildes līdz lietošanai, gāzes patērēšana, kā arī izlietota gāzes balona nodošana tā atkārtotai uzpildīšanai vai utilizācijai (uzglabāšana, transportēšana, tirdzniecība, gāzes patērēšana, utilizācija un citas darbības);

2.3. **gāzes balona piederības apliecinājums** – atbildīgās personas sastādīts dokuments, kas ļauj identificēt gāzes balonus, kurus atbildīgās personas laiž apritē;

2.4. **gāzes balonu tirgotājs –** fiziska vai juridiska persona, kas piedāvā uzpildītus gāzes balonus lietotājiem;

2.5. **atbildīgā persona –** persona, kura organizē gāzes balonu uzpildes procesu un to piedāvāšanu gāzes balonu tirgotājam vai gāzes balonu lietotājam.

3. Atbildīgā persona ir uzskatāma par ražotāju Preču un pakalpojumu drošuma likuma izpratnē.

4. Šo noteikumu prasības nav piemērojamas attiecībā uz medicīnā un zinātniskajā pētniecībā izmantojamo gāzes balonu apriti.

**2.Prasības gāzes balonu apritei**

**2.1. Pamatprasības gāzes balonu apritei**

5. Gāzes balonus atļauts piedāvāt tirdzniecības vietās, kuras atbilst šo noteikumu prasībām un attiecīgā gāzes balonu tirdzniecības vieta ir reģistrēta gāzes balonu tirdzniecības vietu reģistrā.

6. Tirgū atļauts piedāvāt:

6.1. atbildīgās personas gāzes balonus vai gāzes balonu lietotājam piederošus gāzes balonus;

6.2. gāzes balonus, kas atbilst šiem noteikumiem un normatīvajiem aktiem par transportējamām spiedieniekārtām;

6.3. gāzes balonus, kas ir nodrošināti ar atbildīgās personas identifikāciju (krāsa, marķējums vai cits tehniskais risinājums, kas ļauj identificēt atbildīgo personu) saskaņā ar šo noteikumu 12.punktu;

6.4. sašķidrinātās naftas gāzes balonus, kas ir uzpildīti stacijās, kuras atbilst normatīvajiem aktiem par akcīzes preču apriti un par sašķidrinātās naftas gāzes balonu uzpildes staciju tehniskās uzraudzības kārtību vai sašķidrinātās naftas gāzes baloni, kuri uzpildīti citās Eiropas Savienības dalībvalstīs, Turcijā vai kādā no Eiropas Ekonomikas zonas valstīm un atbilst attiecīgās valsts tiesiskajam regulējumam, kurš nodrošina līdzvērtīgu drošuma līmeni.

7. Atbildīgā persona nodrošina, ka sašķidrinātās naftas gāzes baloni ir aprīkoti ar:

7.1. marķējumu saskaņā ar normatīvajiem aktiem par ķīmisko vielu un maisījumu klasificēšanu, marķēšanu un iepakošanas kārtību, kā arī marķējumu, kurš satur informāciju par gāzes balona uzpildītāju (saimnieciskās darbības veicēja nosaukums, reģistrācijas numurs komercreģistrā, balonu uzpildes stacijas adrese un tālruņa numurs) uzpildes datumu, balona bruto svaru un iepildītās gāzes svaru;

7.2. blīvējumu, noslēgvāciņu un ventiļa aizsargu;

7.3. lietošanas instrukciju, kurā iekļauta vismaz šāda informācija:

7.3.1. pārvadāšanas nosacījumi;

7.3.2. uzstādīšanas nosacījumi;

7.3.3. lietošanas un uzglabāšanas nosacījumi;

7.3.4. rīcība gāzes noplūdes, gāzes balona bojājuma un avārijas gadījumos.

8. Gāzes balonu tirgotājs pārliecinās, ka gāzes baloni, kas atrodas gāzes balonu tirdzniecības vietā, atbilst šo noteikumu 7.punktā minētajām prasībām.

9. Gāzes balonu tirgotājs pēc gāzes balona lietotāja pieprasījuma, par atlīdzību vai bez tās, nodrošina uzpildīta gāzes balona piegādes un uzstādīšanas pakalpojumu gāzes balona lietotāja norādītajā vietā.

10.Uzstādot gāzes balonu pēc gāzes balona lietotāja pieprasījuma, gāzes balonu pievieno tikai tām ierīcēm, kuru tehniskais stāvoklis atbilst tādam, kas nerada draudus cilvēka veselībai un dzīvībai, īpašumam un apkārtējai videi un ievērot uzstādīšanas instrukcijas un ugunsdrošības noteikumu prasības.

11.Ja sašķidrinātās naftas vai skābekļa gāzes balons nav derīgs turpmākajai lietošanai, gāzes balonu tirgotājs bez papildus maksas gāzes balonu lietotājam pieņem no gāzes balona lietotāja gāzes balonu un organizē tā utilizācijas procesu. Pieņemot gāzes balonu no gāzes balona lietotāja, gāzes balonu tirgotājs veic atzīmi šo noteikumu 22.punktā minētajā gāzes balonu reģistrācijas žurnālā, aizpildot šo noteikumu 1.pielikuma 1.-6.aili.

**2.2.Papildu prasības atbildīgo personu gāzes balonu apritei**

12. Atbildīgā persona sastāda gāzes balona piederības apliecinājumu, kurā papildus tiek iekļauts šo noteikumu 20.punktā minētā servisa dienesta tālruņa numurs, un pirms gāzes baloni tiek piedāvāti tirgū iesniedz piederības apliecinājumu Patērētāju tiesību aizsardzības centram (turpmāk – centrs).

13. Atbildīgā persona izsniedz gāzes balona piederības apliecinājumus tam gāzes balonu tirgotājam, kurš piedāvās attiecīgās atbildīgās personas gāzes balonus gāzes balonu lietotājiem.

14. Gāzes balonu tirgotājs piedāvā gāzes balonus, par kuriem gāzes balonu tirgotājs ir iekļāvis informāciju 25.punktā minētajā reģistrācijas pieteikumā.

15. Iztukšota gāzes balona apmaiņu pret pilnu gāzes balonu veic tikai starp vienas atbildīgās personas gāzes baloniem.

16. Atbildīgā persona nodrošina, ka tās baloni ir nodrošināti ar atbildīgās personas identifikāciju, kas ir viegli, skaidri un nepārprotami saskatāma, salasāma un neizdzēšama.

 17. Izsniedzot gāzes balonu pret drošības naudu, atbildīgā persona, iekasē no gāzes balona lietotāja drošības naudu, kuru gāzes balona lietotājs ir tiesīgs saņemt atpakaļ no atbildīgās personas pilnā apmērā, ja atgriež gāzes balonu atpakaļ un šī balona tehniskais stāvoklis, neskaitot dabīgo nolietojumu, atbilst normatīvajos aktos par transportējamām spiedieniekārtām noteiktajām būtiskajām prasībām.

 18. Gāzes balona lietotājs ir tiesīgs apmainīt, atgriezt atbilstošo gāzes balonu jebkuram gāzes balonu tirgotājam, kurš tirgo attiecīgās atbildīgās personas balonus.

 19. Gāzes balonu tirgotājs darījumu apliecinošā attaisnojuma dokumentā nodala maksājumu par gāzi no maksājuma, kas saistīts ar gāzes balona izmantošanu.

 20. Atbildīgā persona nodrošina servisa dienesta pakalpojumus. Lai nodrošinātu servisa dienesta pakalpojumus, atbildīgās personas var savstarpēji vienoties, lai izveidotu kopēju servisa dienestu.

**2.3.Papildu prasības lietotāju gāzes balonu apritei**

21. Gāzes balonu tirgotājs pieņem gāzes balona lietotāja gāzes balonus un nodrošina to uzpildi, ja gāzes balons nav tehniski bojāts un atbilst normatīvajiem aktiem par transportējamām spiedieniekārtām. Gadījumos, kad gāzes balonu tirgotājs un gāzes balona lietotājs ir vienojušies, ka gāzes balona periodisko inspicēšanu nodrošinās gāzes balonu tirgotājs, gāzes balonu tirgotājs pieņem arī gāzes balonu, kuram ir beidzies lietošanas laikā paredzētās periodiskās inspicēšanas termiņš.

22. Gāzes balonu tirgotājs reģistrē lietotāju gāzes balonu apriti reģistrācijas žurnālā (pielikums Nr.1) un nodrošina, ka žurnāls ir pieejams gāzes balonu tirdzniecības vietā.

23. Pieņemot uzpildīšanai gāzes balona lietotājam piederošo gāzes balonu un atgriežot to uzpildītu, gāzes balonu tirgotājs veic atzīmi šo noteikumu 22.punktā minētajā gāzes balonu reģistrācijas žurnālā un gāzes balona lietotājs apliecina šo faktu ar savu parakstu.

24. Pēc gāzes balonu uzpildes gāzes balonu tirgotājam ir pienākums atgriezt to gāzes balona lietotājam, kurš attiecīgo gāzes balonu nodeva uzpildei.

**3.Prasības gāzes balonu tirdzniecības vietām**

 25. Gāzes balonu tirgotājam pirms gāzes balonu tirdzniecības uzsākšanas ir pienākums reģistrēt tirdzniecības vietu centrā, iesniedzot reģistrācijas pieteikumu saskaņā ar šo noteikumu 2.pielikumu (turpmāk – reģistrācijas pieteikums).

 26. Gāzes balonu tirdzniecības vietā var atrasties lietotājiem piederoši gāzes baloni, kā arī atbildīgo personu gāzes baloni, par kuriem attiecīgais gāzes balonu tirgotājs ir iekļāvis informāciju reģistrācijas pieteikumā.

27. Gāzes balonu tirgotājs pirms izmaiņu veikšanas reģistrācijas pieteikumā minētajā informācijā sagatavo un iesniedz centram aktualizēto reģistrācijas pieteikumu, kā arī paziņo par gāzes balonu tirdzniecības izbeigšanu. Gadījumā, ja gāzes balonu tirgotājam par izmaiņām nav iespējams paziņot iepriekš, tirgotājs ziņo par izmaiņām piecu darba dienu laikā, kopš viņam tās kļuva zināmas.

28. Gāzes balonu tirgotājs gāzes balonu tirdzniecības vietā patērētājiem labi saredzamā vietā vienkopus izvieto šādu informāciju:

28.1. gāzes balonu tirdzniecības vietas nosaukums un reģistrācijas numurs centra uzturētajā gāzes balonu tirdzniecības vietu reģistrā;

28.2. tirdzniecības vietas darba laiks;

28.3. tirdzniecības vietā piedāvāto gāzes balonu servisa dienestu tālruņu numuri.

29. Gāzes balonu tirgotājs nodrošina, ka tirdzniecības vietā ir pieejama informācija par gāzes balonu uzpildes vietu.

30. Gāzes balonu tirgotājs gāzes balonu tirdzniecības vietā savstarpēji nodala un uzglabā atsevišķi atbildīgās personas un gāzes balonu lietotāju gāzes balonus.

**4.Gāzes balona lietotāja pienākumi un tiesības**

31. Gāzes balona lietotājam ir pienākums ievērot normatīvajos aktos par ugunsdrošību noteiktās prasības, kā arī sašķidrinātās naftas gāzes balona lietošanas instrukcijas prasības. Konstatējot gāzes balona bojājumus, jārīkojas atbilstoši lietošanas instrukcijā paredzētajiem drošības pasākumiem.

32. Gāzes balona lietotājam aizliegts veikt jebkādas patvaļīgas darbības ar gāzes balonu un tā drošības ierīcēm, tai skaitā gāzes balona ventiļa remontu.

**5.Gāzes balonu aprites uzraudzības un kontroles kārtība**

33. Šo noteikumu prasību uzraudzību un kontroli veic centrs un citas valsts pārvaldes iestādes atbilstoši to kompetencei.

34. Centrs reģistrē gāzes balonu tirdzniecības vietu gāzes balonu tirdzniecības vietu reģistrā un ievieto informāciju par tirdzniecības vietu centra mājas lapā.

35. Centrs piecu darba dienu laikā pēc šo noteikumu 25.punktā minētās informācijas saņemšanas reģistrē gāzes balonu tirgotāju gāzes balonu tirdzniecības vietu reģistrā vai pieņem lēmumu par atteikumu reģistrēt gāzes balonu tirdzniecības vietu gāzes balonu tirdzniecības vietu reģistrā un paziņo to Paziņošanas likumā noteiktajā kārtībā.

36. Centrs triju darba dienu laikā pēc pilnīgas šo noteikumu 25.punktā minētās informācijas un dokumentu saņemšanas informē gāzes balonu tirgotāju:

36.1. kad tiks veikta gāzes balonu tirgotāja reģistrācija vai pieņemts lēmums par atteikumu veikt reģistrāciju (norādot konkrētu datumu);

36.2. par kārtību, kādā var apstrīdēt centra lēmumu;

36.3. par noklusējuma piemērošanas kārtību, ja šo noteikumu 36.1.apakšpunktā noteiktajā termiņā centrs neveic reģistrāciju vai nepaziņo savu lēmumu par atteikumu veikt reģistrāciju.

37. Ja centrs ir sniedzis šo noteikumu 36.punktā minēto informāciju gāzes balonu tirgotājam un šo noteikumu 36.1.apakšpunktā minētajā termiņā neveic gāzes balonu tirdzniecības reģistrāciju vai nepaziņo gāzes balonu tirgotājam par atteikumu veikt reģistrāciju, uzskatāms, ka centrs ir veicis reģistrāciju, piemērojot Brīvas pakalpojumu sniegšanas likumā minēto noklusējumu.

38. Uz informācijas aktualizāciju gāzes balonu reģistrā ir attiecināma šo noteikumu 35., 36. un 37.punktā noteiktā kārtība.

39. Centrs ir tiesīgs izslēgt gāzes balonu tirdzniecības vietu no gāzes balonu tirdzniecības vietu reģistra, ja gāzes balonu tirgotājs:

39.1. neievēro šo noteikumu prasības;

39.2. sniedzis nepatiesas vai nepilnīgas ziņas reģistrācijas pieteikumā;

39.3. ir izslēgts no komercreģistra;

39.4. neveic gāzes balonu tirdzniecību;

39.5. iesniedzis iesniegumu par izslēgšanu no reģistra.

**6.Noslēguma jautājumi**

40. Noteikumi stājas spēkā 2015.gada 31.martā.

41. Par gāzes balonu tirdzniecības vietām, kuras uzsākušas darbību pirms šo noteikumu spēkā stāšanās un piedalās gāzes balonu apritē, gāzes balonu tirgotājs informē centru līdz 2015.gada 31.maijam, ievērojot šo noteikumu 3.nodaļā noteikto kārtību.

Ministru prezidente Laimdota Straujuma

Ekonomikas ministre Dana Reizniece-Ozola

Iesniedzējs:

Ekonomikas ministrs Dana Reizniece-Ozola

Valsts sekretārs M.Lazdovskis

02.12.2014. 15:13

1547

Lipskis

67013292, Valdis.Lipskis@em.gov.lv